अम्बाला. दयाल बाग की रहने वाली 78 साल की बुजुर्ग महिला पुलिस के सेवा, सुरक्षा और सहयोग के नारे को महज के एक नारा करार दे रही है। महिला महेशनगर थाने में पिछले दस साल से फरियाद लेकर धक्के खाने की बात कर रही है। महिला का ये भी आरोप है कि पुलिस उसकी शिकायत पर कोई कार्रवाई नहीं कर रही है।
महिला ने कहा कि अब कैबिनेट मंत्री अनिल विज से मामले में गुहार लगाई जाएगी। उन्हीं से ही अब इंसाफ की उम्मीद है। दयाल बाग की रहने वाली रक्षा मेहरा ने बताया कि उनके पति का देहांत हो चुका है और कोई औलाद भी नहीं है। बगल में एक कारपेेंटर का फर्नीचर का कारोबार है। उसके कारीगर रास्ता रोककर सड़क पर ही काम करते हैं और बहुत शोर भी मचाते हैं। मना करो तो झगड़ा करते हैं। वह कई बार घर पर हमले भी करा चुका है।
इस बारे में कई साल तक तो चुप रहे परंतु जब सब्र जवाब दे गया तो पुलिस से इंसाफ मांगने की सोची। 2005 में एसपी से फरियाद लगाई। इसके बाद वहां से महेशनगर थाने में शिकायत की कापी भेजी गई परंतु यहां से आज तक कोई कार्रवाई नहीं हुई है।
विज ही कराएंगे समाधान
रक्षा मेहरा का कहना है कि दस साल से भी ज्यादा का समय हो गया परंतु पुलिस सिर्फ आज आओ कल आओ, यहां जाओ वहां जाओ की भाषा में बात कर रही है। अनिल विज पुलिस की कार्यशैली से भली-भांति परिचित है। अब तो उनसे ही इंसाफ की गुहार लगाई जाएगी। थाने की चौखट पर आते आते दस साल का अर्सा बीत गया। उम्र 78 साल की हो गई है। न जाने भगवान ने कितनी उम्र दी है। भगवान के पास जाने से पहले यदि इंसाफ मिल जाएगा तो चैन मिल जाएगा। रक्षा मेहरा ने बताया कि महेशनगर थाने में एकबार फिर लिखित में शिकायत दे दी गई है। शायद यह अब की बार भी यह कहीं फाइलों के बीच दम न तोड़ दे।
hin_Deva hin_Deva hin_Deva hin_Deva hin_Deva